text: Løslader den ene af to mistænkte
  12 september 2013 kl. 15.14
  Politiet løslader den ene af to mistænkte i sag om dødsulykke i Kolding. Den anden begæres fortsat fængslet.
  Politiet valgte torsdag at løslade den ene af de to mænd, der i fire uger har siddet fængslet efter en dødsulykke, der for en måned siden kostede en 50-årig cyklist livet ved Kolding.
  
  Kørte mindst 130 km/t
  Farten skønnes at have været oppe på mindst 130 kilometer i timen, da de to unge mænd om morgenen 16. august påkørte og dræbte cyklisten, hvorefter de stak af fra ulykkesstedet.
  Politiet skønnede, at de to mænd på 21 og 25 år var påvirket af enten alkohol eller stoffer ved påkørslen, men havde et problem: Mændene nægtede at oplyse, hvem der sad bag rattet, da den 50-årige mand blev ramt.
  
  Løsladt
  Dagen efter blev de derfor begge fremstillet i grundlovsforhør, sigtet for uagtsomt manddrab, for at bringe andres liv og førlighed i fare og for at efterlade den hårdt kvæstede cyklist uden at tilkalde hjælp.
  Grundlovsforhøret endte med, at de begge blev fængslet i fire uger.
  Siden har politiet arbejdet ihærdigt på at fastslå, hvem af de to der kørte bilen.
  - Vi har efterforsket i mange retninger og fået mange henvendelser, siger Poul Steffensen fra lokalpolitiet i Kolding.
  Og torsdag formiddag var politiet altså kommet så langt i efterforskningen, at man besluttede at løslade den yngste af de to, der dog stadig er sigtet i forbindelse med sagen.
  - I morgen (fredag, red.) vil vi begære, at fængslingen over den ældste forlænges, siger Poul Steffensen.
  